अपनों से ही लड़ने में व्यस्त हैं कांग्रेस सरकारें, क्या कमलनाथ की राह चल पड़े हैं कैप्टन अमरिंदर सिंह! | Congress government fighting amongst themselves | - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी
पंजाब के मुख्यमंत्री अमरिंदर सिंह भी मध्य प्रदेश के पूर्व मुख्यमंत्री कमलनाथ की राह पर चल पड़े हैं! इससे पहले कांग्रेस के दिग्गज नेता नवजोत सिंह सिद्धू और मुख्यमंत्री कैप्टन अमरिंदर सिंह कई बार आमने-सामने आ चुके हैं.
Source: News18Hindi Last updated on: May 19, 2020, 3:25 PM IST
कैप्टन अमरिंदर सिंह(फाइल फोटो)
कोरोना संकट के इस दौर में जब सरकारों पर कोरोना से लड़ने की जिम्मेदारी है, पंजाब सरकार मंत्रिमंडल और मुख्य सचिव की लड़ाई में उलझी हुई है. हालात यहां तक हो चुके हैं कि कैबिनेट मंत्रियों को मंत्रिमंडल की बैठक का बहिष्कार करना पड़ रहा है. ऐसे में सवाल उठता है कि क्या पंजाब के मुख्यमंत्री अमरिंदर सिंह भी मध्य प्रदेश के पूर्व मुख्यमंत्री कमलनाथ की राह पर चल पड़े हैं! इससे पहले कांग्रेस के दिग्गज नेता नवजोत सिंह सिद्धू और मुख्यमंत्री कैप्टन अमरिंदर सिंह कई बार आमने-सामने आ चुके हैं. हालांकि कैप्टन अमरिंदर सिंह ने अपनी स्थानीय ताकत और पार्टी में रसूख के दम पर नवजोत सिंह सिद्धू को किनारे लगा दिया, लेकिन कैबिनेट के बहिष्कार के बाद साफ हो गया है कि भले ही कैप्टन ने सिद्धू को किनारे लगा दिया हो, पर पंजाब में कैप्टन का विरोध अभी खत्म नहीं हुआ है.
फिलहाल सरकार पर कोई संकट नहीं
पंजाब विधानसभा का गणित फिलहाल पूरी तरह कांग्रेस और कैप्टन अमरिंदर सिंह के पक्ष में है. 117 सीटों वाली विधानसभा में कांग्रेस के 80 विधायक हैं, वहीं भारतीय जनता पार्टी और शिरोमणि अकाली दल के पास सिर्फ 16 विधायक हैं. अगर एनडीए की सहयोगी एलजीपी को भी जोड़ दें, तो भी संख्या 18 ही हो पाती है. साफ है ऐसे में सरकार को तो फिलहाल कोई खतरा नहीं है.
धीरे-धीरे बढ़ रहा है कैप्टन का विरोध
जिस तरह पंजाब कांग्रेस में मुख्यमंत्री कैप्टन अमरिंदर सिंह का विरोध धीरे-धीरे बढ़ रहा हैं, उससे साफ है कि आने वाले समय में कैप्टन की राह इतनी आसान नहीं रहने वाली. कुछ समय पहले तक नवजोत सिंह सिद्धू अकेले ही पंजाब में कैप्टन अमरिंदर सिंह के विरोधी थे. बाद में नवजोत सिंह सिद्धू के साथ विधायक परगट सिंह भी आ गए, लेकिन परगट सिंह को सिद्धू खेमे का बताकर उस विरोध को कैप्टन समर्थकों ने दरकिनार कर दिया. अब चीफ सेक्रेटरी के मामले पर जिस तरह विरोध की शुरुआत वित्तमंत्री मनप्रीत सिंह बादल ने की है, उससे साफ है कि इस बार विरोध को मुख्यमंत्री इतनी आसानी से नहीं दबा सकते. कारण है कि वित्तमंत्री के साथ देखते-देखते पूरी कैबिनेट ने ही मंत्रिपरिषद की बैठक का बहिष्कार कर दिया.
कांग्रेस की हर सरकार में दिख रहा है अंतर्कलह
दरअसल कांग्रेस की जिन-जिन राज्यों में सरकारें हैं वहां हालात करीब-करीब एक जैसे दिख रहे हैं. विधानसभा चुनाव में जिन चेहरों ने मिलकर कांग्रेस की सरकार बनाई, वो चेहरे सरकार बनते ही आपस में लड़ते-भिड़ते दिख रहे हैं. बात करें मध्य प्रदेश की तो प्रदेश में कमलनाथ और ज्योतिरादित्य सिंधिया की लड़ाई की कीमत कांग्रेस को सरकार गंवाकर चुकानी पड़ी. विधानसभा चुनाव में इन दोनों नेताओं ने साथ मिलकर पार्टी को चुनाव लड़ाया और 15 वर्षों से चल रही भारतीय जनता पार्टी की सरकार को हटाकर कांग्रेस की सरकार बनवाई. लेकिन ये सरकार 2 साल भी नहीं चल सकी. बात करें राजस्थान की, तो राजस्थान से भी अशोक गहलोत और सचिन पायलट के बीच अंतर्विरोध की खबरें अक्सर आती रहती हैं. कई बार ऐसे मौके आए हैं जब दोनों धड़े आमने-सामने हो गए हैं. ऐसे में राजस्थान सरकार पर हमेशा संकट बना रहता है. कुछ यही हाल महाराष्ट्र का भी है. महाराष्ट्र में भले ही कांग्रेस चौथे नंबर की पार्टी बन गई हो, लेकिन अभी भी वहां सरकार के फैसलों का विरोध विपक्ष से पहले कांग्रेस के नेता करते नजर आते हैं.(ये लेखक के निजी विचार हैं)
ये भी पढ़ें : प्रियंका का यूपी सरकार को पत्र- शाम 5 बजे नोएडा, गाजियाबाद पहुंचेंगी बसें